钦定古今图书集成/历象汇编/岁功典/第034卷 > 姑洗三月启 昭明太子
## 钦定古今图书集成/历象汇编/岁功典/第034卷 > 姑洗三月启 昭明太子

伏以景逼徂春，时临变节。啼莺出谷，争传求友之音；
翔蕊飞林，竞散佳人之靥。鱼游碧沼，疑呈远道之书；
燕语雕梁，状对幽闺之语。鹤带云而成盖，遥笼大夫
之松；虹跨涧以成桥，远现美人之影。对兹节物，宁不
依然。敬想足下声驰海内，名播云间。持郭璞之亳鸾，
词场月白；吞罗含之彩凤，辩囿日新。某山北逸人，墙
东隐士。龙门退水，望冠冕以何年；鹢路颓风，想簪缨
于几载。既违语默，且阻江湖。聊寄八行之书，代申千
里之契。